《三月三日，自京到华阴，于水亭独酌，寄裴六、薛八》
唐代·独孤及

祗役匪遑息，经时客三秦。还家问节候，知到上巳辰。

山县何所问，高城闭青春。和风不吾欺，桃杏满四邻。

旧友适远别，谁当接欢欣。呼儿命长瓢，独酌湘吴醇。

一酌一朗咏，既酣意亦申。言筌暂两忘，霞月只相新。

裴子尘表物，薛侯席上珍。寄书二傲吏，何日同车茵。

讵肯使空名，终然羁此身。他年解桎梏，长作海上人。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。